Мицка је међународну пливачку каријеру започео током 2012, учешћем на сениорском Европском првенству у Будимпешти где је у трци на 1500 метара заузео 16. место. Нешто више од месец дана касније осваја златну медаљу у истој дисциплини, али на јуниорском првенству континента у Антверпену, а његов резултат од 15:23,46 минута био је уједно и нови национални рекорд, те квалификационо време за наступ на Олимпијским играма. Почетком августа 2012. Мицка је по први пут у каријери наступио на Олимпијским играма у Лондону, где је био најмлађи члан олимпијског тима Чешке. Пливао је у квалификацијама трке на 1500 слободно, а његов резултат од 15:29,34 минута био је довољан за укупно 24. место.